Jaume Grau Casas

Jaume GRAU CASAS [ĵaŭme graŭ kazes] (naskiĝis je la 2-a de decembro 1896 en Barcelono kaj mortis je la 8-a de novembro 1950 en Valencio) estis kataluna poeto en Esperanto. Li estas konsiderata la precipa Esperanto-poeto el Katalunio. Li estas frato de Josep Grau Casas.

 Vivo 
Esperantisto de 1914, li estis redaktoro de Kataluna Esperantisto inter 1920 kaj 1924, kaj longe aktivis kiel prezidanto aŭ sekretario de la Internaciaj Floraj Ludoj, kies Natura Floro (ĉefa premio) li gajnis en 1919 kaj 1936. Membro de la Lingva Komitato ekde 1926 kaj vicprezidanto de la Akademio de Esperanto. Li estis enkarcerigita pro sia katalunismo post la okazaĵoj de la 6a de oktobro 1934 kaj denove en 1938, dum konfliktoj en la respublika flanko dum la hispana enlanda milito. Post la fino de la milito li ekziliĝis al Francio, kie li pasigis kvin jarojn en diversaj koncentrejoj. Dum liaj periodoj en malliberejoj kaj koncentrejoj li skribis diversajn artikolojn, kelkajn el kiuj aperis en la tiama gazetaro. En la lastaj jaroj li okupiĝis pri la redaktado de hispana antologio (kiu perdiĝis) kaj pri ortografia reformo de Esperanto, celanta forigi la supersignojn. En 2008 lian personan arkivon transprenis Kataluna Esperanto-Asocio.

En 2017 estis publikigita en esperanto Tagoj kaj Ruinoj, preskaŭ 600-paĝa taglibro pri sia vivo en la francaj koncentrejoj, beletre verkita. Ĝin tradukis Miguel Fernández.

 Listo de verkoj 
 Poemaroj en Esperanto 
 Amaj Poemoj, 1924
 Novaj Amaj Poemoj, 1927
 La Lasta Poemo, 1936

 Poemaroj en la kataluna 
 Somni d'uns dies de juny, 1936

 Poemaroj en la hispana 
 El suplicio de tántalo, 1937

 Tradukoj 
 Kataluna Antologio, 1925 (redaktoro kaj precipa tradukinto)
 La Kataluna Popolkanto, 1925 (kun Joan Amades)
 Barbaraj Prozaĵoj, 1926 traduko de Prudenci Bertrana,
 Tagoj kaj ruinoj, 2017, tradukis kaj komentis Miguel Fernández

 Lernolibroj 
 Llengua auxiliar internacional esperanto Primer Manual, 1930
 Curs complet de la llengua internacional [Gramatiko, ekzercaro kaj vortaro], 1934

 Taglibro 
 Tagoj kaj Ruinoj, 2017, SATeH. Tradukita kaj komentita de Miguel Fernández

 Eksteraj ligiloj 

 Enciklopedio de Esperanto/G en sia originala formo en la Interreto
 Enciklopedio de Esperanto en elŝutebla versio (PDF)
 Pri Tagoj kaj Ruinoj
 En la francaj koncentrejoj. Militrakonto, 17/02/2019

Kategorio:Barcelonaj esperantistoj
Kategorio:Akademio de Esperanto
Kategorio:Esperantlingvaj poetoj
Kategorio:Esperanto-verkistoj
Kategorio:Katalunaj esperantistoj